Personeel by Helen Joseph ‘leef in vrees’‘n Pasiënt lê vasgemaak aan ‘n bed in die gange van die Helen Joseph-hospitaal in Johannesburg. (Foto: Tania Heyns) Psigiatriese pasiënte by die Helen Joseph-hospitaal in Johannesburg het die afgelope jaar 32 personeellede aangerand en groot skade aan eiendom aangerig. Die LUR vir gesondheid in Gauteng, dr. Nomathemba Mokgethi, het dié inligting in antwoord op ŉ vraag van die DA se woordvoerder oor gesondheid in Gauteng, Jack Bloom, onthul. Die aantal voorvalle van geweld teen personeellede het toegeneem sedert die Charlotte Maxeke-hospitaal se psigiatriese eenheid weens ’n brand gesluit is en al meer pasiënte na die naburige Helen Joseph verwys word. Bloom sê nou dié hospitaal se personeel leef in vrees. Volgens die LUR het ’n sekerheidswag die afgelope jaar met ’n ineengestorte long in die ongevalle-eenheid beland nadat hy met ’n mes gesteek is. Sy aanvaller het uit die psigiatriese saal ontsnap, maar is deur die polisie by die ingang van die hospitaal aangekeer. Tydens nog ’n voorval het ’n psigiatriese pasiënt ’n rolstoel opgetel en dit na personeellede probeer gooi. Hy het ook ’n staaf van sy bed afgebreek en dit as ’n wapen gebruik. Dit terwyl twee verpleegsters en ’n psigiater die afgelope jaar deur psigiatriese pasiënte gebyt is en ’n verpleegster se bril gebreek het toe sy deur ’n psigiatriese pasiënt bygedam is. Die ingang van die Helen Joseph-hospitaal in Johannesburg. (Foto: Tania Heyns/Maroela Media) Ander personeellede vertel dat hul geklap of gekrap is terwyl sommige betas is. Die hospitaal se eiendom het ook deurgeloop en verskeie vensters, wasbakke, krane en toilette is die afgelope jaar gebreek. Deure is beskadig terwyl daar met elektriese drade gekarring is. Matrasse is tydens sommige voorvalle aan die brand gesteek. Helen Joseph het 45 beddens vir psigiatriese pasiënte, maar behandel tans minstens 90 psigiatriese pasiënte per dag. “Desperate personeel bel elke dag ander psigiatriese eenhede vir moontlike beddens, maar daar is meestal niks beskikbaar nie,” vertel Bloom. Mokgethi het ook in haar antwoord onthul dat daar selfs gepoog word om sommige pasiënte vroeër te ontslaan sou hulle as ’n lae risiko vir hulself en ander beskou word. ’n Ontslagkliniek word intussen ook op Maandae geopen om hierdie pasiënte in die buitepasiëntafdeling te beoordeel. “Bykomende personeel en sekuriteit word dringend by dié hospitaal benodig, maar die werklike probleem is die voortgesette sluiting van die psigiatriese sale by CMJH en die algemene tekort aan beddens in die provinsie vir geestesgesondheidspasiënte,” sê Bloom. “Dit is betreurenswaardig dat selfs na die Life Esidimeni‑tragedie psigiatriese pasiënte steeds swak behandel word by fasiliteite wat nie geskik is nie en sonder behoorlike sekuriteit waar hulle ’n gevaar vir hulself en ander is.”